**Du-mă Doamne între doamne**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Du-mă Doamne între doamne

Şi prefă-mă în oglindă,

Ochii mei să le cuprindă

Însetaţi, ca după toamne.

Du-mă Doamne între doamne

Şi prefă-mă-n trandafir,

Să m-adore zile-n şir

Şi cu sărutări să toarne.

Du-mă Doamne între doamne

Şi prefă-mă în parfum,

Să le-nvălui ca un fum,

Fără ca să mă condamne.

Du-mă Doamne între doamne

Şi prefă-mă iute-n perne,

Iar când păru-şi vor aşterne

Să-l alint, atât cât doarme.

Sau mai bine Doamne, du-mă

Între doamne giuvaer,

Căci la pieptul lor prefer

Să rămân, până la urmă…